Herodia (kwa Kigiriki Ηρωδιάς, Hērōdiás; (15 KK hivi — baada ya 39 BK) alikuwa mwanamke wa ukoo wa Herode huko Uyahudi chini ya himaya ya Dola la Roma. Ni maarufu hasa kwa kufanya mpango wa kumuua Yohane Mbatizaji hata akaufanikisha. Baba yake alikuwa Aristobulo IV, mtoto wa Herode Mkuu. Mama yake alikuwa Berenike, aliyezaliwa na Kostabaro, gavana wa Idumea na Salome I, dada wa Herode Mkuu. Mume wake wa kwanza, Herode II, alikuwa pia mtoto wa Herode Mkuu na wa mke wake wa tatu, Mariamne II. Hatimaye aliolewa na Herode Antipa, mtoto mwingine wa Herode Mkuu ila kwa mke wa nne, Malthake. Herode Mkuu alipoua wanae Aleksanda na Aristobulo IV mwaka 7 KK, Herodia alibaki yatima, hivyo Herode alimuoza kwa mwanae Herode II. Baadaye Herodia alitengana na mumewe ili aolewe na Herode Antipa, mtawala wa Galilaya na Perea. Herode II na Herodias walimzaa Salome (binti Herode). Kadiri ya Injili, Yohane Mbatizaji alifungwa na Herode Antipa kwa sababu ya kulaumu ndoa hiyo; hatimaye Herodia alifanya njama na binti yake Salome, akafaulu kumfanya Herode amkate kichwa Yohane.